b'\n_START_ARTICLE_\nSynoptiset evankeliumit\n_START_SECTION_\nYht\xc3\xa4l\xc3\xa4isyydet\n_START_PARAGRAPH_\nMarkuksen evankeliumi sis\xc3\xa4lt\xc3\xa4\xc3\xa4 661 jaetta, Luukas 1149 jaetta ja Matteus 1068 jaetta. Markuksen 661 jakeesta 606 toistuu Matteuksen evankeliumissa ja 320 Luukkaan evankeliumissa. Ainoastaan 24 jaetta Markuksessa on sellaisia, joita ei l\xc3\xb6ydy Matteukselta eik\xc3\xa4 Luukkaalta. N\xc3\xa4iden yht\xc3\xa4l\xc3\xa4isyyksien lis\xc3\xa4ksi Luukkaalla ja Matteuksella on 200 kesken\xc3\xa4\xc3\xa4n yhtenev\xc3\xa4\xc3\xa4 jaetta, jotka ovat mahdollisesti per\xc3\xa4isin Q-l\xc3\xa4hteest\xc3\xa4._NEWLINE_Lis\xc3\xa4ksi sek\xc3\xa4 Luukas ett\xc3\xa4 Matteus yleens\xc3\xa4 seuraavat Markuksen evankeliumissa esitetty\xc3\xa4 tapahtumien j\xc3\xa4rjestyst\xc3\xa4. Joissakin kohdissa joko Luukas tai Matteus poikkeaa j\xc3\xa4rjestyksest\xc3\xa4, mutta eiv\xc3\xa4t koskaan yhtenev\xc3\xa4sti eli jokaisessa kohdassa v\xc3\xa4hint\xc3\xa4\xc3\xa4n toinen seuraa Markuksen j\xc3\xa4rjestyst\xc3\xa4._NEWLINE_Er\xc3\xa4s viite siit\xc3\xa4, ett\xc3\xa4 Markus on synoptisista evankeliumeista vanhin, on se, ett\xc3\xa4 monissa kohden Matteus ja Luukas n\xc3\xa4ytt\xc3\xa4v\xc3\xa4t parantelevan tai silottavan Markuksen kertomusta muun muassa lis\xc3\xa4ten Jeesuksen ihmetekojen voimaa tai piilottaen Markuksen esitt\xc3\xa4mi\xc3\xa4 Jeesuksen inhimillisi\xc3\xa4 tunteita kuten vihaa. Esimerkiksi kertomuksessa Pietarin anopista ja muista sairaista, Markuksen mukaan Jeesus paransi useita sairaita, kun taas Luukkaan ja Matteuksen mukaan Jeesus paransi kaikki sairaat._NEWLINE_Onkin esitetty, ett\xc3\xa4 vanhempi Markuksen evankeliumi viel\xc3\xa4 esitt\xc3\xa4\xc3\xa4 yksinkertaisen ja suoran kuvauksen Jeesuksen el\xc3\xa4m\xc3\xa4st\xc3\xa4, mutta Luukkaan ja Matteuksen evankeliumeihin ovat jo vaikuttaneet ajan doktriiniset ja teologiset mielipiteet.'